คปภ.ดีเดย์ร่วมสคบ. คุ้มครองลูกค้าประกัน
คปภ.จับมือ สคบ. ดีเดย์เชื่อมข้อมูลดูแลผู้บริโภค ตั้งศูนย์ไกล่เกลี่ยข้อพิพาท
12 ม.ค. 2559

คปภ.จับมือ สคบ. ดีเดย์เชื่อมข้อมูลดูแลผู้บริโภค ตั้งศูนย์ไกล่เกลี่ยข้อพิพาท 
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตั้งแต่วันที่ 12 ม.ค. ระบบการรับส่งเรื่องร้องเรียนระหว่าง คปภ.และสำนักงานคณะกรรมการคุ้มครองผู้บริโภค (สคบ.) จะเริ่มใช้ได้อย่างเป็นทางการ โดยจะมีการเชื่อมระบบฐานข้อมูลรับเรื่องร้องเรียนของทั้งสองหน่วยงานเข้าด้วยกัน ให้สามารถติดตามสถานะของเรื่องร้องเรียนด้านประกันภัยว่า มีความคืบหน้าในการแก้ไขปัญหาไปถึงไหน อย่างไร รวมทั้งติดตามเรื่องร้องเรียนได้ว่า อยู่ในความรับผิดชอบของเจ้าหน้าที่คนใด เพื่อบริการประชาชนได้สะดวก รวดเร็ว มีประสิทธิภาพมากขึ้น 
“การคุ้มครองผู้บริโภคด้านประกันภัยจะทำทั้งการป้องปรามและเยียวยา ให้ความรู้แก่ประชาชนเพื่อไม่ให้ถูกเอารัดเอาเปรียบ ส่วนการเยียวยาจะเพิ่มประสิทธิภาพการดูแล และปีนี้จะผลักดันให้มีการตั้งศูนย์ไกล่เกลี่ยข้อพิพาทด้านประกันภัยอย่างเต็มรูปแบบ เพื่อเป็นทางเลือกในการระงับข้อพิพาทให้กับประชาชน โดยไม่มีค่าใช้จ่าย” นายสุทธิพล กล่าว